শ্রী হরিবংশবু রাজ্য সভাগী দিপুতী চেয়রমেন ওইনা খল্লকপদা প্রধান মন্ত্রীনা পর্লিয়মেন্তা পীখিবা ৱারোল

ইকাই খুম্নজরবা সভাপতিজী, ঐনা ইহান হানবদা সদন (পর্লিয়মেন্ত)গী মাইকৈদগী অমসুং ঐগী মাইকৈদগী নৌনা খল্লক্লবা উপ-সভাপতি শ্রীমান হরিবংশজীবু থমোই শেংনা নুংঙাইবা ফোংদোকচরি। ঐখোয়গীদমক্তদি মসি নুংঙাইরবা ৱাফম্নি মদুদি অনাবা ফরদুনা ঐখোয়গী অরুনজীসু ঙসি ঐখোয় ময়ামগী ইরক্তা য়াওবীররে। ঙসি ওগস্ত ৯নি। ওগস্তকী লালহৌ অসি নীং তম্বগী খোংজংগা মরি লৈনবা মরুওইবা তাঙ্কক অমনি অমসুং তাঙ্কক অদুদা বলিয়াগী চাউরবা থৌদাং য়াওখি। ১৮৫৭গী লালহৌদগী হৌরগা বলিয়ানা নীং তম্বগী অকনবা লাঞ্জংগী বেঙ্গুল খোংবদা, থৱাই কৎনবগীদমক মাংদা চোংথোকপীরকখি। মঙ্গল পান্দেজীবু ওইরো, চিনতু পান্দেজীবু ওইরো অমসুং চন্দ্রশেখরজী ফাওবগী ইচেল অদুদা অমসুং তাঙ্কক অদুদা হরিবংশজীসু অমনি। পোকপদি মহাক জয়প্রকাশজীগী খুঙ্গংদা পোকখি অমসুং ঙসিসু খুঙ্গং অদুগা লোইনরি। জয়প্রকাশজীগী মংলানশিং মংফাওনহন্নবগীদমক চলাইরিবা ত্রস্ত অদুগী ত্রস্তী ওইনসু থবক তৌরি। হরিবংশজী অসি অখন্নবা মশক অমা শেমখিবা অদুগুম্বা কলম অদুগী মপুনি অমসুং ঐগীদমক্তদি মসি য়াম্না নুংঙাইবা ৱাফম্নি মদুদি মহাক বনারসকী মহৈরোই ওইরকখি। মহাক্কী মহৈ-মশিং বনারস্তগী ফংখি। অমসুং মফম অদুদগী ইকোনোমিক্তা এম.এ. লোইদুনা মহাক লাকখি। অমসুং রিজর্ব বেঙ্কনা মহাকপু পামখি। অদুবু মহাক্না রিজর্ব বেঙ্কপু পামখিদে। অদুবু মতুংদা ইমুংগী ফিভম্না মরম ওইদুনা মহাক নেস্নেলাইজ বেঙ্কতা থবক তৌখি…সভাপতিজী অদোম্না মসি খঙবীবদা নুংঙাইবা ফাওবীগনি মদুদি মহাক্না পুন্সিগী মরু ওইবা চহি কয়া হাইদ্রবাদতা থবক তৌখি। করিগুম্বদা মুম্বৈ, করিগুম্বদা হাইদ্রবাদ, করিগুম্বদা দিল্লী, করিগুম্বদা কলকত্তা অদুবু অসিগুম্বা অচৌ অচৌবা শহরশিং অসি হরিবংশজীনা হৈনরমদে। মহাক কলকত্তাদা চৎখি। ‘নোংমাইজিং’ পাউ-চেদা থবক তৌননবা অমসুং ঐখোয় পুম্নমক্না খঙই মদুদি এস.পি. সিংহগী মিং অসি য়াম্না মমিং চৎলি…তি.ভি.গী তাইবঙদা মমিং চৎখি। মহাক্কা লোইননা মহাক থবক তৌখি। অমসুং ত্রেনী ওইনা, পাউমী ওইনা ধর্মবীর ভারতীজীগা লোইননা থবক তৌখি। পুন্সিগী শৈহৌ মফম অদুদগী হৌখি। ধর্ময়ুদ্ধগা লোইননা থবক তৌখি। দিল্লীদা চন্দ্রশেখরজীগা লোইননা থবক তৌখি। চন্দ্রশেখরজীগী অচানবা ওইখি অমসুং ফমগী মতিক অমসুং মগুনগী মতাংদা মীওইবগী থোইদোকপশিং লৈ। চন্দ্রশেখরজীগা লোইনবদা মহাক ই-পাউ পুম্নমক খঙবা ফম পাইখি। চন্দ্রশেখরজী ফম থাদোক্কৌরে হায়বসি মহাক্না মাংজৌননা খঙখি। মহাক মশামক পাউ-চে অমগা মরি লৈনরিবনি। পাউমীগী তাইবঙগা লোইনরিবনি। অদুবু চন্দ্রশেখরজী ফম থাদোক্কৌরে হায়বদু মশাগী পাউ-চেদা ফাওবা খজিক্তসু খঙহনখিদে। মহাক্না মহাক্কী ফমগী মগুন অদু ঙাক্তুনা অরোনবা অদু ঙাক্না চৎখি। মহাক্কী পাউ-চেদা পাউ অদু ফোংদুনা পাউ-চে অদুবু থাগৎনহনবদু মহাক্না পামখিদে। হরিবংশজীনা নোংমাইজিংদা চৎখি বিহারদা, মতম অদুদদি অপুনবা বিহার ওইরম্মি। মতুংদা ঝারখন্দ শেমখি। মহাক রাঞ্চীদা চৎখি। পাউ-চে প্রভাতকীদমক্তা অমসুং মহাক্না জোইন তৌখিবা মতম অদুদা মসিগী সর্কুলেসন অদু শুপ্নগী চামরি খক্তা ওইরম্মি। মহাক্কী মফমদা তাঞ্জা অদুক্কী মতিক লৈরিবা, বেঙ্কতা চৎলবদি মদুদা খুদোংচাবা কয়ামরুম লৈখি। খঙ-হৈরবা মীশক্নি, মহাক্না মশাবু সর্কুলেসন চামরি লৈবা পাউ-চেদা কৎথোকচখি। চহি তরাগী খুজিং মরিগী পাউ-মী ওইবগী খোংচৎ অসি মতিক লৈরবা পাউমী অমা ওইরবনি অদুগা অদুগুম্বা পাউমী অদু খুন্নাইগী মরম্না ওইরিবনি লৈঙাক্কী মরম্না নত্তে। ঐনা থাজৈ মদুদি শ্রী হরিবংশজীবু খনখিবা অসি মহাক্না লৈঙাক্কী মরম্না পাউমী ওইখিবা নত্তদুনা খুন্নাইগী মরমনা পাউমী ওইখিবা অসিগী খ্বাইদগী চাউবা মরম ওইগনি। মহাক্না মীয়ামগী খোংজং ওইনা পাউ ফোংখি। অমসুং পরম্বীর এলবর্ত এক্কানা লৈবাক্কীদমক মথ্বাই কৎখিবা মতম অদুদা অমুকখক পাউ-চেদা য়াওরকখি মদুদি মহাক্কী লোইনবী য়াম্না নাতৈ চাদবা মওংদা পুন্সি লেল্লি হায়না। চহি ২০গী মমাংগী ৱানি। হরিবংশজীনা থৌদাং য়াখি, হরিবংশজীনা মীয়ামদগী শেল খোমখি অমসুং লুপা লাখ মরি খোমজিন্দুনা অথৌবগী লোইনবীদা য়ৌহনখি। অমুকখক শক্নাইরবা মীশক অমা নক্সলাইৎশিংনা ফাখি। হরিবংশজীনা মাগী পাউ-চেগী অরৈবা পাম্বৈ পুম্নমক্কী থোংদা, থৌনা লৈনা নক্সলাইৎশিংগী লৈফমদা চৎখি। মখোয়বু থেম-নৌদুনা মমৈথংদা থাদোকহন্দুনা পুরকখি। মহাক্কী পুন্সি খুদোংথিনীংঙাই ওইরিবনি। হায়বদি লাইরিক ময়াম অমা পারবা, ইবসু ময়াম অমা ইরবা মহাক্তুদি অমসুং ঐনা খল্লি পাউ-চে ফোংবা, পাউমী ওইনা থবক পাংথোকপা অদুদি লাইনা থোক্লমগনি। খুন্নাইগী মরম ওইবা তাইবঙ, খুন্নাইগী মরমগী মহাও অসিনা অমা অদুগা লৈঙাক্কী মরমগী মহাও অসিনা অতোপ্পা অমনি। এম.পি অমা ওইনা অদোম্না মাই পাক্লবা মতম অমা পুম্নমক্তা ফংহল্লে। অদুবু অয়াম্বনা সদনগী ফিভম অসিদি মসিদা শান্নরোইশিংদগী অম্পয়রনা হেন্না ৱাই। মরম অসিনা কাংলোনগী মতুং ইন্না শান্ননবগীদমক্তা পুম্নমকপু শেন্নবা – য়াম্না চাউবা থবক্নি, শিংনবতনা থল্লবা থবক্নি। অদুবু হরিবংশজীনা শোইদনা থবক অসি পাংথোক্কনি। হরিবংশজীগী শ্রীমতীজী আশাজী মশামক চম্পারন্দগীনি হায়বদি অমরোমদা ইমুং অপুনবা খরনা জে.পি.দগী খরনা গান্ধীদগী অমসুং মহাকসু এম.এ. পোলিতিকেল সাইন্সতগী ওইরিবা, অদুনা মহাক্কী একাদমিক নোলেজনা অদোমগী মতেং য়াম্না পাংগনি। ঐনা থাজৈ মদুদি হৌজিক সদনগী মন্ত্র ওইরগনি ঐখোয় এম.পি.শিংগী – হরিগী থৌজাল। হৌজিক্তি পুম্নমক হরিগী খুত্তা লৈরে। অমসুং ঐনা থাজৈ মদুদি ঐখোয় পুম্নমক, অমবু ওইরো অমবু ওইরো এম.পি. পুম্নমক্তা হরিনা থৌজানবীগনি। মীখল অসি নাকল অনিমক্তা হরিনা লৈখিবা মীখল অমা ওইখি। অদুবু অমগী মাংদা বি.কে. তপ্পি। বি.কে. হরি, মসিদনা মাগী বি.কে. ৱি.কে. অমত্তা য়াওদে। অদুবু ঐনা বি.কে. হরিপ্রসাদজীবুসু লোকতন্ত্রগী মতিক্কীদমক্তা মাগী থৌদাং য়াদুনা … অমসুং পুম্নমক্না হায়রি ফল খঙলে অদুবু থৌওং পাংথোক্কনি। অদুনা অনৌবা মীওই কয়ামরুমগী ত্রেনিংসু পাংথোক্লম্লগনি – ভোৎ থাদবগী। ঐনা সদনগী খঙ-হৈরবা পুম্নমকপু, ইকাই খুম্নজরবা মীহুৎ পুম্নমকপু থৌরাং পুম্নমক অসিবু থোইদোক হেন্দোকপা মওংদা চৎথহনখিবগীদমক্তা অমসুং উপ সভাপতিজীবু, ঐনা থাজৈ মহাক্কী খঙ-হৈবশিং, মহাক্কী খুনাইগী মরম অদুগীদমক্তা কৎথোকপা… হরিবংশজীগী মগুন অমদি মহাক্না কোলম অমা ইখি। মহাক্কী পাউ-চেদা মদুদি “ঐখোয়গী সংসদ করম্বা মওংদা ওইহনগনি”। মতম অদুদা মহাকসু খঙবা নত্তে মহাক এম.পি. ওইরক্কনি হায়বসি। অদুনা এম.পি. অসি করম্না তৌগনি হায়বসিগী মরমদা কন্না ইখি। ঐনা খল্লি মদুদি মহাক্কী মংলানশিং অদু মপুং ফাহন্নবগী য়াম্না চাউবা তাঞ্জা অমা মহাক্না ফংলে মদুদি এম.পি. খুদিংমক্না অদোমগী থোংদা ত্রেনিং ফংগদৌরি অমসুং করিগুম্বা মতমদা দশরথ মাঞ্ঝীজীগী মিং হিন্দুস্তান্দা তাবা ফংলি। মীওই খরা খক্তনা দশরথ মাঞ্ঝীগী ৱারী অসি খঙলমগনি, থি থিদুনা কনানা অহানবা ওইনা পুথোরকখিবগে হায়বা তারবদি মদু হরিবংশ বাবুননি হায়বদি খুন্নাইগী খ্বাইদগী মখাগী থাক্তা লৈবা মীয়ামগা লোইনরিবা খঙ-হৈরবা মীশক অদুনা ঙসি ঐখোয় ময়াম্বু লমজিংবীগদৌরি। ঐগী মাইকৈদগী মহাকপু হায়নীংঙাই লৈতনা থাগৎচরি, য়াইফ-পাউজেল পীজরি।